Α.Ο. Μάνης Πειραιά

Ο **Αθλητικός Όμιλος Μάνης** υπήρξε ποδοσφαιρικό σωματείο του Πειραιά, το οποίο προέκυψε το 1998 από μετονομασία του συλλόγου **Φλόγα Νικαίας** που υπήρχε από το 1958 και ως επίσημος από το 1972. Ο Α.Ο. Μάνης αγωνίστηκε τρεις σεζόν στην Δ΄ Εθνική και το 2004 ανέβηκε στην Γ΄ Εθνική. Στη συνέχεια συγχωνεύτηκε με τον Εθνικό Πειραιώς, ο οποίος πήρε τη θέση του Α.Ο. Μάνης στη μικρή επαγγελματική κατηγορία. Ο Α.Ο. Μάνης είχε χρώματα: μπλε μαρέν (navy blue), λευκό και μαύρο και έμβλημα ένα λευκό μανιάτικο πύργο. Στην Δ΄ Εθνική ως έδρα χρησιμοποιούσε το γήπεδο Νεάπολης, χωρητικότητας 6.000 θεατών.

## Ιστορία
### Φλόγα Νίκαιας (1958–1998)
Ο μικρός συνοικιακός σύλλογος «**Φλόγα Νικαίας**» πρωτοεμφανίστηκε ως ανεπίσημος στις αρχές του 1958, όταν έδωσε μια σειρά φιλικών αγώνων και είχε παρουσία ως τα τέλη της σεζόν 1958-59. Επανεμφανίστηκε σποραδικά το 1972 που υπήρξε το επίσημο έτος ίδρυσής του και το 1973 και πιο ενεργά το 1977. Είχε ερυθρόλευκα χρώματα και έμβλημα την αναμμένη δάδα.

Η Φλόγα Νίκαιας εντάχθηκε στην Γ΄ κατηγορία της Ε.Π.Σ. Πειραιώς από τη σεζόν 1977-78 με προπονητή τον Ηλία Τσιριγώτη. Το 1984 ανέβηκε στη Β΄ κατηγορία και το 1988 για μια σεζόν στην Α΄. Ως το 1998 η μοναδική διάκριση της ομάδας, η οποία δεν είχε άλλη παρουσία στην Α΄ κατηγορία, ήταν η εντυπωσιακή πρόκρισή της στον τελικό του Κυπέλλου Ε.Π.Σ. Πειραιώς το 1987 (αν και ομάδα της Β΄ Πειραιώς), στον οποίο είχε ηττηθεί από τον Άρη Νικαίας με 2-5. Προπονητής τότε ήταν ο μετέπειτα πρόεδρος του ΑΟ Μάνης, Φώτης Κουβάτσος και στον τελικό με την ομάδα αγωνίζονταν αρκετοί από τα στελέχη της μετέπειτα Α.Ο. Μάνης: Βασιλείου, Γιδάκος (80’ Κανακάκης), Ταγκλής, Παναγάκος, Καπάτσος, Πηρούνιας, Ζαμπλάκος, Βενιζέλος, Πέντσας, Αντωνάκος, Κωττάκης (80’ Καλογερόγιαννης).

### Α.Ο. Μάνης (1998–2004)
Το 1998 η Φλόγα Νικαίας (ή Φλόγα Πειραιά, όπως αναφερόταν κάποιες φορές) κατέκτησε τον τίτλο της Β΄ κατηγορίας της Ε.Π.Σ. Πειραιώς και ανέβηκε στην Α΄. Μετά τη λήξη του πρωταθλήματος 1997-98 το Δ.Σ. του συλλόγου, το οποίο αποτελούσαν κυρίως Μανιάτες του Πειραιά, αποφάσισε τη μετονομασία του σε «**Α.Ο. Μάνης**», ώστε γύρω του να συσπειρωθεί το μανιάτικο στοιχείο της πόλης. Η νέα ονομασία καθιερώθηκε από την 1η Ιουλίου 1998. Το πρώτο Δ.Σ. συγκροτήθηκε στις 21 Αυγούστου και είχε πρόεδρο τον Φώτη Κουβάτσο.

Ο Α.Ο. Μάνης οργανώθηκε σε επαγγελματικά πρότυπα και τα επόμενα χρόνια είχε μια ανοδική πορεία που τον οδήγησε ως τη Γ΄ Εθνική. Το 2001, τρία χρόνια μετά τη μετονομασία, κατέκτησε τον τίτλο της Α΄ ΕΠΣ Πειραιά, στον Β΄ όμιλο, με προπονητές αρχικά το Σταύρο Νικολακάκο και αργότερα το Μάκη Βαβίλη. Στη συνέχεια ανήλθε στη Δ΄ Εθνική, αφού επικράτησε στο ειδικό τουρνουά ανόδου του Μεσσηνιακού (2-2, 1-1) και του Ολυμπιακού Ζαχάρως (2-1, 6-5). Ήταν ένα επεισοδιακό τουρνουά που σημαδεύτηκε από πολλά επεισόδια μεταξύ των οπαδών της Μάνης και του Μεσσηνιακού. Στο τελευταίο ματς ο ΑΟ Μάνης πέτυχε μια πολυσυζητημένη ανατροπή μέσα στη Ζαχάρω νικώντας με 6-5 ενώ έχανε 2-5, με τρία γκολ στο τελευταίο πεντάλεπτο! Έτσι ισοβάθμησε με το Μεσσηνιακό, τον οποίο νίκησε σε αγώνα μπαράζ στα πέναλτι: 1-1 (9-8 πέν.). 

Στην Δ΄ Εθνική κατηγορία παρέμεινε τρεις σεζόν. Το 2003 είχε μια ακόμα διάκριση, όταν έφτασε στον τελικό του Κυπέλλου ΕΠΣ Πειραιά, όπου ηττήθηκε από το Μοσχάτο με 0-1. Προπονητής ήταν ο Ηλίας Φυντάνης και στον τελικό αγωνίστηκαν οι: Τσούκας, Σιφνάκης (46’ Σπάθας), Δημόπουλος, Κούτρας, Βιδάλης, Στρατής, Αλέξης, Πολίτης, ντε Σόουζα, Μέριανος (42’ Μπουσάτι), Μαζαράκης (73’ Στρατάκης). Το 2004 έκανε νέο μεγάλο άλμα κατακτώντας τον τίτλο στον 7ο όμιλο και την άνοδο στη Γ΄ Εθνική. 

Ο πρόεδρος που οδήγησε το σύλλογο από τα νταμάρια της Β΄ Πειραιά στην επαγγελματική κατηγορία ήταν ο Νίκος Πηρούνιας, παλιός ποδοσφαιριστής της Φλόγας, που την ανέλαβε το 2000 μαζί με ένα επιτελείο επιχειρηματιών, επιστημόνων, εφοπλιστών και ναυτικών: Κριαλάκος, Κούζιλος, Μανωλάκος, Καλλίνης, Τζανάκης, Κονιδάρης, Καλαϊτζάκης, Τζεφεράκος, Καλογερόγιαννης, Σουκαράς, Μουρκάκος, Κανακάκης, Γιατράκος. 

Όμως, ο Α.Ο. Μάνης δεν έμελλε να αγωνιστεί στην Γ΄ Εθνική με αυτό το όνομα. Την ομάδα που κατέκτησε το πρωτάθλημα Δ΄ Εθνικής το 2004 με προπονητή τον Θόδωρο Παχατουρίδη αποτελούσαν οι: Θωμόπουλος, Κατσικογιάννης, Καλλιπολίτης, Νέτσο, Σπάθας, Βιδάλης, Μπουσάντι, Μανιάτης, Γιώργος Νταρακλίτσας, Στρατάκης, Στρατής, Χολέβας, Αλέξης, Βυθούλκας.

### Εθνικός Ο.Φ.Π.Φ.–Α.Ο. Μάνης (2004–2011)

Tο 2003 ο ιστορικός σύλλογος του Εθνικού Πειραιώς είχε πέσει για πρώτη φορά στην ιστορία του στην Δ΄ Εθνική και τη σεζόν 2003-04 είχε αγωνιστεί στον ίδιο όμιλο με τον Α.Ο. Μάνης τερματίζοντας στην 7η θέση. Σε αυτή τη δύσκολη για τον Εθνικό στιγμή, από την οποία δεν φαινόταν διέξοδο, ήρθε αρωγός ο πρόεδρος του Α.Ο. Μάνης, Νίκος Πηρούνιας, ο οποίος πρότεινε τη συγχώνευση των δύο συλλόγων, ώστε να επανέλθει ο Εθνικός Πειραιώς στα επαγγελματικά πρωταθλήματα.

Στις 10 Ιουνίου 2004 πάρθηκε ίσως η πιο ιστορική απόφαση μετά την ίδρυση του σωματείου το 1923. Σε γενική συνέλευση που έλαβε χώρα στο ξενοδοχείο Κάβο Ντόρο τα μέλη του ερασιτέχνη Εθνικού δέχτηκαν παμψηφεί την ελκυστική πρόταση του Νίκου Πηρούνια για συγχώνευση με τον Α.Ο. Μάνης και τη δημιουργία μιας νέας Π.Α.Ε. με το όνομα «**Εθνικός Ο.Φ.Π.Φ.–Α.Ο. Μάνης**», η οποία θα αναφέρεται παντού ως Π.Α.Ε. Εθνικός, θα έχει το έμβλημα και τα κυανόλευκα χρώματα του Εθνικού και έδρα τον Πειραιά.  

Ο «Εθνικός Ο.Φ.Π.Φ.–Α.Ο. Μάνης», όπως καθιερώθηκε να ονομάζεται κατάφερε δυο χρόνια αργότερα να ανέβει στη Β΄ Εθνική. Σταδιακά τα επόμενα χρόνια η προσθήκη «Α.Ο. Μάνης» ξεχάστηκε και ο σύλλογος αποκαλείται πλέον «Εθνικός Πειραιώς», αν και το επίσημο όνομα με το οποίο αναφερόταν από την Ε.Π.Α.Ε. εξακολουθούσε να είναι το «Εθνικός Ο.Φ.Π.Φ.–Α.Ο. Μάνης».

## Συμμετοχές στις εθνικές κατηγορίες
* '''Ειδικό τουρνουά ανόδου στην Δ΄ Εθνική''':
** 2001: 5η περιφ./1ος όμιλος: 1η θέση/3 ομ., 8 β., 11-9, άνοδος έπειτα από μπαράζ.
* **[[Δ΄ Εθνική ποδοσφαίρου ανδρών|Δ΄ Εθνική]]** (ως Α.Ο. Μάνης)
** 2001-02: 2ος όμιλος: 7η θέση/16 ομάδες, 42β. (43-47).
** 2002-03: 7ος όμιλος: 2η θέση/16 ομάδες, 68β. (64-13).
** 2003-04: 7ος όμιλος: 1η θέση/15 ομάδες, 68β. (70-15), άνοδος στη Γ΄ Εθνική.
* **[[Γ΄ Εθνική ποδοσφαίρου ανδρών|Γ΄ Εθνική]]** (ως Εθνικός Ο.Φ.Π.Φ.–Α.Ο. Μάνης)
** 2004-05 (Νότιος όμιλος): 4η θέση/17 ομάδες.
** 2005-06 (Νότιος όμιλος): 2η θέση, άνοδος στη Β΄ Εθνική.

## Τίτλοι – Διακρίσεις
* **Πρωτάθλημα [[Δ΄ Εθνική ποδοσφαίρου ανδρών|Δ΄ Εθνικής (7ος όμιλος)]]**: 2004, άνοδος στη Γ΄ Εθνική.
* **Πρωτάθλημα [[Ένωση Ποδοσφαιρικών Σωματείων Πειραιά|Ε.Π.Σ. Πειραιά]] (Β΄ όμιλος)**: 2001, άνοδος στη Δ΄ Εθνική.
* **Πρωτάθλημα [[Ένωση Ποδοσφαιρικών Σωματείων Πειραιά|Β΄ Πειραιά]]**: 1988, 1998.
* **Πρωτάθλημα [[Ένωση Ποδοσφαιρικών Σωματείων Πειραιά|Γ΄ Πειραιά]]**: 1984, 1994.
* **Φιναλίστ [[Ένωση Ποδοσφαιρικών Σωματείων Πειραιά#Κύπελλο|Κυπέλλου Πειραιά]]** (2): 1987 (Φλόγα), 2003 (ΑΟ Μάνης).
** Στάδιο Καραϊσκάκη, 25/03/1987: Άρης Νίκαιας - *Φλόγα Νίκαιας* 5-2 (7’ Κοντόπουλος, 25’, 27’, 29’ Γεωργούσης, 81’ Ματθαίου - 57’ Πέντσας, 79’ Αντωνάκος).
** Γήπεδο Νεάπολης, 19/03/2003: Μοσχάτο- *ΑΟ Μάνης* 1-0 (12’ Καράκαλος).

## Παραπομπές


Κατηγορία:Α.Ο. Μάνης Πειραιά
Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1972
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1972